text: Олимпийската шампионка на 100 метра с препятствия изненадващо отпадна още в сериите - Лека атлетика - Sportal.bg
  05 октомври 2019 | 18:12 - Обновена
  Нигерийката Тоби Амусан даде най-доброто време в сериите на 100 метра с препятствия на Световното първенство по лека атлетика в Доха. Амусан спечели последната пета серия с резултат 12.48 секунди - върхово лично постижение за нея в кариерата й.
  Голямата изненада бе отпадането на олимпийската шампионка от Игрите в Рио през 2016 година Бриана Ролинс-МакНийл. Американката бе дисквалифицирана заради фалстарт в серия №2, която се оказа и най-слабата като резултати и бе спечелена от италианката Луминоза Больоло (12.80).
  Даниел Уилямс от Ямайка (12.51), световната рекордьорка Кендра Харисън от САЩ (12.55) и сребърната медалистка от Рио Ниа Али от САЩ (12.59) сътвориха другите най-бързи времена след това на Амусан.
  Действащата световна шампионка Сали Пиърсън не защитава титлата си от Лондон, тъй като австралийката сложи това лято край на кариерата си.